# Eksempel på den gode ansøgning om tillæg til mål

En god ansøgning gør godkendelsesprocessen lettere for alle og nedbringer sagsbehandlingstiden. Eksemplerne er **vejledende**, idet der for fx mere komplicerede mål kan være behov for mere uddybning.

Som det fremgår af [indberetningsvejledningen til de økonomiske rammer](https://www.kfst.dk/vandtilsyn/vejledninger/), skal I for hvert projekt indsende følgende materiale, for at vi kan behandle ansøgningen:

1. **Statsligt eller kommunalt fastsat, pålagt eller godkendt mål**
	1. *Dokumentation for, at målet er statsligt eller kommunalt fastsat, pålagt eller godkendt*
2. **Omkostningen skal være væsentlig**
	1. *Omkostninger fordelt på drift, anlæg og finansielle*
	2. *Standardlevetid på investeringer efter pris- og levetidskataloget (POLKA)*
3. **Aktiviteten skal ligge ud over ordinær drift**
	1. *Beskrivelse af:*
		1. *Målet*
		2. *Hvorfor ligger det ud over ordinær drift?*

Jeres ansøgning skal indeholde samtlige ovenstående punkter. Eksempler fremgår i det følgende.

Eksemplerne tager udgangspunkt i den gode ansøgning ved indberetning til de økonomiske rammer, som foretages i foråret. I eksemplet er der derfor taget udgangspunkt i, at omkostningerne *er* afholdt. Eksemplet kan også anvendes ved ansøgning om forhåndsgodkendelser. I disse tilfælde opgøres i stedet et budget over omkostningerne.

## Statsligt eller kommunalt fastsat, pålagt eller godkendt

Stjerne By har hidtil været fælleskloakeret. Stjerne Kommune har på byrådsmødet den 1. januar 2018 besluttet, at Stjerne By skal separatkloakeres. Stjerne Forsyning er derfor blevet pålagt at separatkloakere Stjerne By.

Vedhæftet er dokumentation for den kommunale godkendelse.

*ELLER*

Det fremgår af Stjerne Bys spildevandsplan side 15, at byen skal separatkloakeres. Spildevandsplanen er godkendt af kommunalbestyrelsen den 5. januar 2018. Dette fremgår af side 5 i spildevandsplanen.

Stjerne Bys spildevandsplan er vedhæftet.

## Omkostningen skal være væsentlig

Eksempel 1 (større selskaber):

Vi har separatkloakeret Stjerne By i 2018. Vi har valgt at skifte den gamle fællesledning og i stedet lægge en ny spildevandsledning og en ny regnvandsledning. Vi har allerede et investeringstillæg i vores økonomiske ramme til den eksisterende fællesledning. Vores meromkostninger i forbindelse med separatkloakeringen fordeler sig således:

|  |  |  |
| --- | --- | --- |
|  | **Anlægsomkostninger** | **Driftsomkostninger (årlige)** |
| Regnvandsledning | 25.000.000 kr. | 175.000 kr. |
| Spildevandsledning (meromkostningen i forhold til eksisterende investeringstillæg) | 5.000.000 kr. | 25.000 kr. |
| **I alt**  | **30.000.000 kr.** | **200.000 kr.** |

Levetiden for vores investeringer er 75 år ifølge POLKA. Det betyder, at vores årlige lineære afskrivning i forbindelse med separatkloakeringen er 400.000 kr.

Da vores samlede årlige omkostninger til separatkloakeringen overstiger 500.000 kr. inden for et kalenderår, er omkostningerne til målet væsentlige.

Alle omkostningerne er afholdt i 2018. Vi søger derfor her i 2019 om et tillæg til vores økonomiske ramme for 2020.

Eksempel 2 (mindre selskaber):

Vi har separatkloakeret Stjerne By i 2018. Vi har valgt at skifte den gamle fællesledning og i stedet lægge en ny spildevandsledning og en ny regnvandsledning. Vi har allerede et investeringstillæg i vores økonomiske ramme til den eksisterende fællesledning. Vores meromkostninger i forbindelse med separatkloakeringen fordeler sig således:

|  |  |  |
| --- | --- | --- |
|  | **Anlægsomkostninger** | **Driftsomkostninger (årlige)** |
| Regnvandsledning | 8.000.000 kr. | 35.000 kr. |
| Spildevandsledning (meromkostningen i forhold til eksisterende investeringstillæg) | 1.000.000 kr. | 5.000 kr. |
| **I alt**  | **9.000.000 kr.** | **40.000 kr.** |

Levetiden for vores investeringer er 75 år ifølge POLKA. Det betyder, at vores årlige lineære afskrivning i forbindelse med separatkloakeringen er 120.000 kr.

Vi har en økonomisk ramme for 2018 på 15.000.000 kr. En procent af denne er 150.000 kr.

Da vores samlede årlige omkostninger til separatkloakeringen overstiger en procent af vores økonomiske ramme for 2018 (120.000 kr. + 40.000 kr. = 160.000 kr.), er omkostningerne til målet væsentlige.

Alle omkostningerne er afholdt i 2018. Vi søger derfor her i 2019 om et tillæg til vores økonomiske ramme for 2020.

## Aktiviteten skal ligge ud over ordinær drift

Målet ligger ud over ordinær drift, da Stjerne By ikke har været separatkloakeret tidligere. Der er derfor tale om et nyt mål for Stjerne Forsyning.